অবাক হয়েছি, প্রাইমারি স্কুলের চার-পাঁচ শ ছাত্রছাত্রীর সরকারি স্কুলে যাওয়ার পথ বন্ধ হয়ে গেছে। এমন অনাচার রাজধানীর এত কাছে হতে পারে যা ছিল আমার বিশ্বাসের অতীত। চোখে দেখেও বিশ্বাস করতে ইচ্ছা করে না। এসব করে আওয়ামী লীগের যে কত ক্ষতি হচ্ছে বঙ্গবন্ধুকন্যা শেখ হাসিনার যে কত সর্বনাশ হচ্ছে হয়তো ক্ষমতায় থাকার কারণে কেউ বুঝতে পারছেন না বা জননেত্রীর সর্বনাশ করার জন্য ষড়যন্ত্রকারীরা কোমর বেঁধে এসব করছে। আজ যদি নারী নিরাপদ না হয়, আজ যদি তরুলতা, গাছ-গাছড়া নিরাপদ না হয় তাহলে কীসের স্বাধীনতা কীসের বাংলাদেশ! আমি তো জানতাম গাছ বোনা সহজ কিন্তু কাটা কঠিন। গণস্বাস্থ্যের শত শত গাছ যে নির্দয়ভাবে কাটা হয়েছে ফরেস্ট ডিপার্টমেন্টের মেয়াদোত্তীর্ণ গাছ-গাছড়াও ওভাবে কাটা হয় না। বড় বেশি খারাপ লেগেছে। আজ দু-তিন দিন যা দেখে এসেছি মেয়েদের অপমান মেয়েদের প্রতি নির্যাতন, গাছপালা-তরুলতা হত্যা। এখনো নিজেকে শান্ত-স্বাভাবিক করতে পারছি না। সত্যিই খুব খারাপ লাগছে। হাত-পা ছুড়ে প্রতিবাদ করতে পারলেও কিছুটা সান্ত্বনা পেতাম। তাই ঘটনাটা জেনেই ছুটে গিয়েছিলাম গণস্বাস্থ্যে। সাভার উপজেলা আওয়ামী লীগ সাধারণ সম্পাদক হায়দারকে ফোন করেছিলাম। ওরা একসময় আমার খুবই গুণমুগ্ধ কর্মী ছিল। আমি ওদের খুবই ভালোবাসতাম, এখনো বাসি। কিন্তু শুনলাম সে অসহায়, ওপরের হুকুম। সভাপতি হাসিনা দৌলাকে ভালো করে জানি না, চিনি না। তাই তাকে জিজ্ঞাসা করিনি। উপজেলা চেয়ারম্যান ফিরোজ কবিরকে খুব ভালো করে চিনি। বঙ্গবন্ধু হত্যার প্রতিবাদ-প্রতিরোধে সাভারের একগাদা সোনার টুকরোর চাইতে মূল্যবান কোহিনুর পেয়েছিলাম। তার মধ্যে বৈদ্য, গৌর, মাহাবুব, গিয়াস, ফিরোজ কবির ছিল। ফিরোজ কবিরের বাবাকে মোশতাক সরকার মন্ত্রী বানাতে চেয়েছিল। জিয়াউর রহমানও মন্ত্রী বানাতে চেয়েছিল। আমি গৌর, বৈদ্য, গিয়াসকে বলেছিলাম, ফিরোজকে বল ওর বাবা যেন এ যাত্রায় মন্ত্রী না হয়। ফিরোজের বাবা কথা রেখেছিলেন। তাই গণস্বাস্থ্যের মর্মান্তিক ঘটনা দেখে ত্যক্ত-বিরক্ত ও মর্মাহত হয়ে ফিরোজ কবিরের বাড়িতে জীবনে প্রথম গিয়েছিলাম। ১৪ বিঘার ওপর বিশাল অপূর্বসুন্দর বাড়ি। গাছপালায় ভরা। দেখলেই মনপ্রাণ জুড়িয়ে যায়। কবিরকে বলে এসেছি এসব বন্ধ করার ব্যবস্থা করতে, না হলে মারাত্মক ক্ষতি হবে। যে ক্ষতি হবে তা আন্দাজ করতেও পারছ না। জানি না ও কী করতে পারবে। কারণ আওয়ামী লীগই আওয়ামী লীগের শত্র“। আওয়ামী লীগে কেউ শান্তিতে থাকতে পারে না। সরকারে থাকলে তো নয়ই। ক্যাকটাসের মতো চারদিকে কাঁটা। কিন্তু তবু বলেছি, কবিরকে এখনো একজন বিবেকবান মানুষ হিসেবে জানি বলে বলেছি। দেশবাসীর কাছে প্রত্যাশা, দেশটা যাতে একেবারে জঙ্গলের রাজ্য না হয়ে যায় সেজন্য যারা যুবক, যারা ছাত্র তাদের রুখে দাঁড়াতে আহ্বান করছি। আমার যখন যৌবন ছিল আমার যখন রুখে দাঁড়াবার সময় ছিল তখন রুখে দাঁড়াতে কোনো দ্বিধা করিনি, কৃ-পণতা করিনি। আজও যেখানে অন্যায় দেখি সেখানেই ছুটে যাই শুধু এই আশায় আর কি কোনো দিন এই বাংলায় বঙ্গবন্ধু শেখ মুজিবের জন্ম হবে না, তার কাদেরের আর কি জন্ম হবে না, যারা আমার সন্তানের নিরাপত্তায় মেয়েদের সম্মান বাঁচাতে জীবনপাত করবে? সেই বিশ্বাসেই বেঁচে আছি। নিশ্চয়ই একদিন না একদিন বাংলায় আবার বঙ্গবন্ধু শেখ মুজিব আসবে আবার সিরাজুল আলম খান, শেখ ফজলুল হক মণি, আবদুর রাজ্জাক, তোফায়েল আহমেদ, আ স ম আবদুর রব, নূরে আলম সিদ্দিকী, শাজাহান সিরাজ, আবদুল কুদ্দুস মাখন, লতিফ সিদ্দিকীর মতো সংগ্রামী নেতার সঙ্গে দু-চার জন কাদের সিদ্দিকীকেও খুঁজে পাওয়া যাবে- আমি সেই শুভদিনের আশায় চাতকের মতো অপেক্ষায় আছি।